《拟古七十首 其八 刘文学桢陪宴》
明代·王世贞

公子富令德，穷乐在清时。卜昼启初筵，丙夜犹未疲。

丛篁夹文馆，碧萼缀丹梯。潜月青林端，万颖射金池。

澄露滴华桐，薰风穆然吹。炮炙参差进，觞醴纵横飞。

伎士慕新端，肉奋丝竹驰。渊鳞中踊跃，宿鸟无宁枝。

冉冉东方曙，欢唱掩鸣鸡。冠盖散交衢，粉泽有馀施。

畸客誇殊遇，叹息不可追。

作者简介：王世贞（1526年－1590年）字元美，号凤洲，又号弇州山人，汉族，太仓（今江苏太仓）人，明代文学家、史学家。“后七子”领袖之一。官刑部主事，累官刑部尚书，移疾归，卒赠太子少保。好为古诗文，始于李攀龙主文盟，攀龙死，独主文坛二十年。有《弇山堂别集》、《嘉靖以来首辅传》、《觚不觚录》、《弇州山人四部稿》等。